
Мемлекеттік қызмет істері агенттігінің Қарағанды облысы бойынша департаменті Қарағанды облысының мәдениет, архивтер және құжаттама басқармасы мен оған бағынысты ұйымдардың қызметіндегі сыбайлас жемқорлық тәуекелдеріне сыртқы талдау жүргізді.
Талдау қорытындысы бойынша 9 сыбайлас жемқорлық тәуекелі анықталып, қаржылық және мүліктік рәсімдерді жетілдіруге, кадрлық үдерістерді реттеуге, сыбайлас жемқорлыққа қарсы шектеулердің сақталуын қамтамасыз етуге, мүдделер қақтығысының алдын алуға және оны реттеуге, сондай-ақ ішкі бақылау жүйесін күшейтуге бағытталған 15 ұсыным әзірледі.
Талдау барысында қаржылық рәсімдердің жеткілікті деңгейде регламенттелмеуіне, жекелеген қызметтердің құнын айқындаудың бірыңғай тәсілдерінің болмауына, штаттағы қызметкерлермен азаматтық-құқықтық шарттар жасасу практикасына, мүдделер қақтығысының алдын алуға және сыбайлас жемқорлыққа қарсы шектеулерге қатысты жекелеген талаптардың сақталмауына, кадрлық рәсімдерге, жекелеген басшылардың бір лауазымда ұзақ уақыт бойы қызмет атқаруына, сондай-ақ қызметкерлерді сыйлықақымен ынталандыру кезінде нақты өлшемшарттардың болмауына байланысты сыбайлас жемқорлық тәуекелдері анықталды.
Сонымен қатар кандидаттарды іріктеу рәсімдерінің ашықтығын қамтамасыз ету, біліктілік талаптарының сақталуын бақылау, басшылар қызметінің тиімділігін бағалау және қабылданатын шешімдерді құжат жүзінде негіздеу бөлігінде жекелеген ішкі рәсімдерді жетілдіру қажеттілігі анықталды.
Талдау нәтижелері бойынша анықталған сыбайлас жемқорлық тәуекелдерін жою жөніндегі Іс-шаралар жоспары әзірленіп, келісілді. Жоспарда тиісті тексерулер жүргізу, ішкі регламенттерді жетілдіру, жекелеген рәсімдер бойынша бірыңғай тәсілдерді белгілеу, кадрлық шешімдер мен қызметкерлерді сыйлықақымен ынталандыруға бақылауды күшейту, сондай-ақ мүдделер қақтығысының алдын алу және оны реттеу жөнінде шаралар қабылдау көзделген.
Ұсынымдар мен Іс-шаралар жоспарында көзделген іс-шараларды іске асыру бойынша жұмыс Қарағанды облысының мәдениет, архивтер және құжаттама басқармасы тарапынан белгіленген тәртіппен жүзеге асырылуда.
